Baliqchilik sohasi yanada qo‘llab-quvvatlanadi

Normativ-huquqiy hujjatlar loyihalari muhokamasi portalida “Baliqchilik sohasini yanada qo‘llab-quvvatlashga doir qo‘shimcha chora-tadbirlar to‘g‘risida”gi prezident qarori loyihasi joylashtirildi.
Hujjat bilan Qoraqalpog‘iston Respublikasi Vazirlar Kengashi, viloyatlar hokimliklari, O‘zbekiston Respublikasi Qishloq xo‘jaligi vazirligi, Suv xo‘jaligi vazirligi va “O‘zbekbaliqsanoat” uyushmasining baliqchilik xo‘jaliklari sun'iy suv havza maydonlarini bosqichma-bosqich intensiv usulda baliq yetishtirishga ixtisoslashtirish to‘g‘risidagi taklifi qabul qilinishi mumkin.
O‘zbekiston Respublikasi Qishloq xo‘jaligi vazirligi Suv xo‘jaligi vazirligi,  “O‘zbekbaliqsanoat” uyushmasi, Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda ikki oy muddatda 2019 yilda intensiv usulda baliq yetishtirishga ixtisoslashtirilgan sun'iy suv havza maydonlarini prognoz parametrlarini baliqchilik xo‘jaliklari kesimida ishlab chiqib tasdiqlash uchun Vazirlar Mahkamasiga kiritadi.
O‘zbekiston Fanlar akademiyasi O‘zbekiston Respublikasi Qishloq xo‘jaligi vazirligi va “O‘zbekbaliqsanoat” uyushmasi bilan birgalikda bir oy muddatda Xitoy va Vetnam davlatlarining baliqchilik sohasida ilg‘or va zamonaviy texnologiyalari asosida sun'iy suv havza maydonlarida intensiv usulda baliq yetishtirishni tashkil etish bo‘yicha uslubiy tavsiyalar va namunaviy loyihalarni ishlab chiqib joylarga yetkazilishini ta'minlaydilar.
Belgilab qo‘yilishicha, baliqchilik fermer xo‘jaliklarining kadastr hujjatlarida ko‘rsatilgan intensiv usulda baliq yetishtiradigan yer maydonlari 2019 yilning 1 yanvaridan boshlab dastlabki uch yil davomida yagona yer solig‘idan ozod etiladi.
Ipoteka-bank va tijorat banklariga baliqchilik tashkilotlarining buyurtmalariga binoan besh yil muddatga, shu jumladan  2 yillik imtiyozli davr bilan, O‘zbekiston Respublikasi Markaziy bankining qayta moliyalashtirish stavkasidan yuqori bo‘lmagan stavka bo‘yicha imtiyozli kreditlar ajratish tavsiya etiladi.
2022 yilning 1 yanvarigacha:
“O‘zbekbaliqsanoat” uyushmasiga a'zo tashkilotlar tomonidan chetdan olib kelinadigan qafas (sadok) va yopiq suv aylanma tizimi uskunalari, suvga havo purkagichlari (aeratorlar), baliq ovlash anjomlari, naslli ona baliq, baliq uvildirig‘i, lichinka, chavoq baliq, qayta ishlash uchun keltiriladigan muzlatilgan baliq mahsuloti, baliq mahsulotlarini qayta ishlash, muzlatgich va saqlash uskunalari hamda ularning ehtiyot qismlari, granulalangan omuxta yem, inkubatsiya sexi, melioratsiya ishlari uchun maxsus texnikalar (buldozer, ekskavator, frontal yuklagich, zemsnaryad, yuk mashinasi) va tirik baliq tashuvchi transport vositalari;
chet el tashkilotlari va uning sho‘'ba korxonalari, dilerlik tarmoqlari, firma do‘konlari tomonidan baliqchilik xo‘jaliklari ehtiyoji uchun chetdan keltiradigan omuxta yem, shuningdek xo‘jalik yurituvchi sub'yektlar tomonidan keltiriladigan mineral o‘g‘it (ammofos) bojxona to‘lovlaridan (bojxona rasmiylashtiruvi yig‘imlaridan tashqari) ozod etiladi.
Shunday tartib o‘rnatiladiki, unga muvofiq:
O‘zbekiston Respublikasi Iqtisodiyot vazirligi har yili moddiy balanslarni shakllantirishda baliqchilik xo‘jaliklari ehtiyoji uchun mineral o‘g‘it (ammofos) hajmlarini 2019 yildan boshlab alohida satrda hisobga oladi;
baliqchilik xo‘jaliklari ehtiyojlari uchun birja savdolariga qo‘yilgan mineral o‘g‘it (ammofos) “O‘zagrokimyohimoya” aksiyadorlik jamiyatining hududiy tashkilotlari tomonidan sotib olingan holda yetkazib beriladi;
mineral o‘g‘it (ammofos)ni yetkazib berishda paxta va g‘allachilik yo‘nalishidagi fermer xo‘jaliklari uchun nazarda tutilgan shartlar va tartiblar baliqchilik xo‘jaliklariga nisbatan joriy etiladi.
“O‘zkimyosanoat” AJ sun'iy suv havza hosildorligini oshirish maqsadida baliqchilik xo‘jaliklari ehtiyoji uchun zarur miqdordagi mineral o‘g‘it (ammofos) ishlab chiqarishni ta'minlaydi.
Belgilanishicha, baliqchilik xo‘jaliklari ehtiyoji uchun mineral o‘g‘it (ammofos)ni birja savdolariga qo‘yish O‘zbekiston Respublikasi Qishloq xo‘jaligi vazirligi, “O‘zkimyosanoat” aksiyadorlik jamiyati va “O‘zbekbaliqsanoat” uyushmasi tasdiqlanadigan oyma-oy grafik bo‘yicha amalga oshiriladi.